יפעת תומר-ירושלמי

יפעת תומר-ירושלמי (נולדה בשנת 1974) היא קצינה בצה"ל בדרגת אלוף המכהנת כפרקליטה הצבאית הראשית, והיא האישה השנייה בתולדות צה"ל בדרגה זו. בתפקידה הקודם הייתה יועצת הרמטכ"ל לענייני מגדר (יוהל"ם). תומר-ירושלמי גדלה בנתניה. למדה משפטים באוניברסיטה העברית בירושלים, במסגרת העתודה האקדמית, וסיימה את התואר הראשון בהצטיינות. ב-1996, לאחר סיום לימודיה, התגייסה לפרקליטות הצבאית. בשנת 1997 הוסמכה כעורכת-דין, לאחר התמחות בתביעה הצבאית הראשית. בשנת 1999 סיימה בהצטיינות תואר שני במשפטים באוניברסיטת תל אביב. במקביל שימשה כעוזרת הוראה בקורס "דיני עונשין". בשנת 2003 נשלחה מטעם צה"ל ללימודי תואר שני בבית הספר למשפט צבאי בשרלוטסוויל (אנ'), וירג'יניה, ארצות הברית, אותם סיימה בהצטיינות יתרה. היא בוגרת קורס פיקוד ומטה "אפק" במכללה הבין-זרועית לפיקוד ולמטה. בשירותה הצבאי שימשה במגוון תפקידים בפרקליטות הצבאית, ובהם עוזרת בכירה לתובע הצבאי הראשי, עוזרת משפטית לפרקליט הצבאי הראשי, מנחם פינקלשטיין, סגנית פרקליט פיקוד המרכז, ראש ענף פיקוח משפטי וראש ענף חקיקה ותקשורת. במסגרת תפקידה כעוזרת לתובע הצבאי הראשי, עסקה בגיבוש חוות דעת משפטיות ביחס לאסון המסוקים וביחס לאסון השייטת. כעוזרת הפרקליט הצבאי הראשי לקחה חלק בטיפול בסוגיות משפטיות עקרוניות, ובהן ההשלכות המשפטיות של אירועי האינתיפאדה השנייה, הטיפול בסרבני מצפון, חסיון התחקיר המבצעי, רפורמה בסמכויות מפקדים ביחס להליכים פליליים המתקיימים בבתי הדין הצבאיים, העברת השיפוט המשמעתי בעבירות מין לקציני שיפוט מיוחדים בעלי הסמכה בתחום זה, ועוד. כראש ענף פיקוח משפטי בפרקליטות הצבאית עתרה לשלילת דרגותיו של אלחנן טננבוים, בשל מעורבותו בעבירות חמורות של סחר בסמים וזיוף, במהלכן נחטף על ידי ארגון חזבאללה. תומר-ירושלמי ייצגה את עמדת הצבא בפני ועדה מיוחדת, בראשות תת-אלוף (במיל') אמנון סטרשנוב, שהורתה על הורדתו מדרגת אל"ם לדרגת טוראי. בשנת 2007 מונתה לשופטת בית הדין הצבאי המחוזי, במחוזות שיפוט מטכ"ל, מרכז, עורף וחיל האוויר. בשנת 2010 קודמה לסגנית נשיא בבית הדין הצבאי המחוזי מטכ"ל ועורף. במהלך כהונתה כשופטת דנה בתיקים מורכבים ורגישים במגוון תחומים, ובהם תיקי עבירות מין חמורים, סחר ושימוש בסמים מסוכנים, הוצאת נשק מרשות הצבא, גרימת מוות ברשלנות, ועוד. בשנת 2015 שבה לשרת בפרקליטות הצבאית, קיבלה דרגת אלוף-משנה ומונתה לראשת מחלקת הייעוץ והחקיקה. בתפקיד זה עמדה בראש מחלקה המעניקה ייעוץ משפטי לכל אגפי צה"ל וזרועותיו בתחומי המשפט החוקתי, המנהלי והאזרחי. כמו-כן ריכזה את הטיפול בהליכי החקיקה הנוגעים לצה"ל, וייצגה את עמדת הצבא בשלל נושאים, במשרדי ממשלה ובוועדות הכנסת. בחודש יולי 2019 החליט הרמטכ"ל, רא"ל אביב כוכבי, על מינויה ליועצת הרמטכ"ל לענייני מגדר, ובחודש ספטמבר 2019 החלה לשרת בתפקיד זה. כחלק מתפקידה כיועצת הרמטכ"ל לענייני מגדר עסקה תומר-ירושלמי בקידום שוויון הזדמנויות מגדרי, בהבטחת סביבת שירות בטוחה ומכבדת, ובמניעת מקרים של הטרדות מיניות בצה"ל. במהלך כהונתה יזמה את הקמתו של מרכז "מצפים", שנפתח בחודש אוקטובר 2020, ועוסק בחיבור בין הורות לשירות, ומעניק ליווי ותמיכה למשרתות הקבע בשלבי ההיריון וראשית ההורות, וכן במהלך טיפולי פוריות. ב-1 בספטמבר 2021 מונתה לתפקיד הפרקליטה הצבאית הראשית והועלתה לדרגת אלוף, והיא האלופה השנייה במינוי קבע (השופטת דבורה ברלינר מונתה לדרגה במינוי זמני) בתולדות צה"ל, לאחר אורנה ברביבאי, והאישה הראשונה שעומדת בראשות הפרקליטות הצבאית. שירתה בתפקיד זה במהלך מלחמת חרבות ברזל. למן תחילת מלחמת חרבות ברזל, גייסה הפרקליטות הצבאית כמאה עורכי דין במילואים למערך האופרטיבי של חטיבת הדין הבין-לאומי, אשר שובצו במוקדי הלחימה השונים, ובהם אגפי המבצעים והמודיעין, הפיקודים והאוגדות. מערך זה העניק ייעוץ משפטי לאורך הלחימה בסוגיות מגוונות. זאת, לצד גיוס אנשי מילואים רבים נוספים למחלקת הייעוץ המשפטי אשר העניקו ייעוץ משפטי לאגפים השונים בצה"ל בסוגיות משפטיות רבות, ובתוכם לאגף כוח האדם, פיקוד העורף ואגף התקשוב. במהלך המלחמה פרסמה תומר ירושלמי פנייה למפקדי צה"ל שכותרת "לחימה וניצחון בהתאם לדין" ומסמך שכותרתו "טיפול באירועים חריגים במסגרת מלחמת 'חרבות ברזל'".. בנאום שנשאה ביולי 2024 אמרה: "אין, ולא יכול להיות חולק בדבר צדקתה של מלחמה זו, אשר ראשיתה באירוע הטבח הגדול ביותר שנגרם לעם היהודי מאז השואה. זאת ודאי כשמדובר באויב שחוזר ומבטיח, שישוב ויבצע את אותו טבח – שוב ושוב – כל עוד יוכל. אך גם במוצדקת שבמלחמות, מחויב צבא שומר-חוק בציות לדיני הלחימה." לאורך המלחמה, הרבתה תומר ירושלמי להתבטא בדבר עמידתו של צה"ל בחובותיו לפי הדין הבין-לאומי, והדגישה כי מערכת המשפט הצבאית פועלת במקצועיות ובעצמאות לשם בירור טענות להפרת הדין. ביולי 2024 הורתה תומר ירושלמי על פתיחה בחקירת מצ"ח נגד חיילי מילואים ששירתו במחנה שדה תימן, בחשד להתעללות בלוחם בלתי חוקי שהיה עצור במקום. זאת, לאחר שהעצור פונה לבית חולים ונותח בעקבות מצבו הרפואי. בעקבות עיכובם של החשודים לחקירה, הגיעו אזרחים רבים למחנה שדה תימן, וחלק מההמון אף פרץ לבסיס. בהמשך אותו יום התפרצו אזרחים גם למחנה "בית ליד" אליו הובאו החשודים לקראת דיון עתידי בהארכת מעצרם. בעקבות אירועים אלה נפתחה חקירה של משטרת ישראל בשיתוף מצ"ח כנגד הפורצים. פתיחת החקירה והפריצה לבסיסים, כמו גם התבטאויותה של תומר ירושלמי בנוגע לחקירות נוספות שנפתחו מתחילת המלחמה, עוררו שיחו ציבורי נוקב. בעקבות זאת, השתתפה תומר ירושלמי בדיון בוועדת החוץ והביטחון של הכנסת, בו עמדה על חובת גופי האכיפה בצה"ל לחקור חשדות פליליים חמורים, ועל ההכרח לשמור על עצמאותן של מערכות אלה. מאז פתיחה החקירה, נערכו הפגנות מול ביתה, ובעקבותיהן הוצמדה לה אבטחה. תומר-ירושלמי נשואה ואם לשלושה ילדים. מתגוררת ברמת השרון. Menachem Finkelstein, Yifat Tomer, “The Israeli Military Legal System – Overview of the Current Situation and a Glimpse into the Future”, 52 Air Force L. Rev. 137 (2002) Yifat Tomer, “No One Left Behind”, 174 Mil. L. Rev. 155 (2002) י' תומר-ירושלמי, ר' פוליאק, חסיון התחקיר הצבאי, בספר מנחם פינקלשטיין – משפט, ביטחון וספר, עמ' 169 (הוצאת נבו), 2020 יפעת תומר-ירושלמי, חזון לשוויון בצה"ל, ישראל היום, 8 במרץ 2020 י' תומר-ירושלמי, ר' פוליאק, זכויות חוקתיות של חיילים בצה"ל – במלאת 30 שנה לחוק יסוד: כבוד האדם וחירותו, מערכות, אוקטובר 2022 מדיה וקבצים בנושא יפעת תומר-ירושלמי בוויקישיתוף הפרקליטה הצבאית הראשית, אלופה יפעת תומר-ירושלמי, באתר צה"ל, 10 באפריל 2018 חנן גרינברג, הפרקליט הצבאי נדרש למנות עו"ד לטננבוים, באתר ynet, 8 במרץ 2007 חנן גרינברג, חייל לא זומן לשימוע לפני אישום - המשפט בוטל, באתר ynet, 21 ביוני 2010 קובי פינקלר, היוהל"ם הבאה: יפעת ירושלמי-תומר, באתר ערוץ 7, 2 ביולי 2019 תת-אלוף יפעת תומר-ירושלמי, חזון לשוויון בצה"ל, באתר ישראל היום, ‏8 במרץ 2020 כרמל ליבמן, ‏יד קלה בטיפול בהטרדות מיניות? כך הגיבה בכירה בצה"ל לנתונים ולשאלות הקשות, באתר ‏מאקו‏, 2 באוקטובר 2020 אלמה קינן, "מצפים" לבואו: המרכז הראשון מסוגו שנותן מענה למשרתי הקבע בנושאי היריון וראשית ההורות, באתר צה"ל, ‏15 באוקטובר 2020 מערכת אתר צה"ל, הפרקליטה הצבאית הראשית החדשה נכנסה לתפקידה והועלתה לדרגת אלוף, באתר צה"ל, 1 בספטמבר 2021 נטע סרוסי, האלופה שקובעת באילו מטרות של חמאס מותר לצה"ל לפגוע, באתר גלובס, ‏9 במרץ 2024 יפעת תומר-ירושלמי, לחימה וניצחון בהתאם לדין, פברואר 2024 טיפול באירועים חריגים במסגרת מלחמת "חרבות ברזל", באתר צה"ל, 24 בפברואר 2024 דברי הפצ"רית במושב "ישראל והמשפט הבינלאומי", כנס חיפה למשפט, יולי 2024, באתר צה"ל, 14 ביולי 2024 דברי הפצ"רית בכנס לשכת עורכי הדין, באתר צה"ל, ‏28 במאי 2024 דברי הפצ"רית במושב "ישראל והמשפט הבין-לאומי" בכנס חיפה למשפט, באתר צה"ל, ‏14 ביולי 2024 דברי הפצ"רית בכנס מרכז רובינשטיין, באתר צה"ל, ‏19 ביוני 2024 יואב זיתון, הרמטכ"ל: "החקירות שומרות על חיילינו. הפריצה לשדה תימן מסכנת את הביטחון", באתר ynet, ‏29 ביולי 2024 מאיר תורג'מן ויואב זיתון, אחרי שבוע וחצי: המשטרה ומצ"ח פותחות בחקירת הפריצה לבסיסים, באתר ynet, ‏10 באוגוסט 2024 ביני אשכנזי, בעין הסערה: הפצרית מפרשת שדה תימן - ניצבת מול ביקורת, באתר חמ"ל, ‏1 באוגוסט 2024 הכנסת, ועדת החוץ והביטחון קיימה ישיבה בהשתתפות הפרקליטה הצבאית הראשית, האלופה יפעת תומר ירושלמי, באתר www.knesset.gov.il, ‏11 באוגוסט 2024 N12 - הפצ"רית: המתקפה על הפרקליטות הצבאית ומצ"ח פוגעת בישראל, באתר N12, ‏2024-08-11 יקי אדמקר, הפצ"רית בדיון החסוי: "חקירות מאפשרות להשיג את מטרות המלחמה, באתר וואלה, ‏11 באוגוסט 2024 אלינור פבריקר, ‏מפגינים מול בית הפצ"רית: "כשלת בחקירה, לכי הביתה", בעיתון מקור ראשון, 15 באוגוסט 2024 יואב זיתון, בעקבות ההסתה ברשתות והאיומים על חייה: תוגברה האבטחה על הפצ"רית, באתר ynet, 30 ביולי 2024